Document ID: 31999L0089

Padomes Direktīva 1999/89/EK
(1999. gada 15. novembris),
ar kuru groza Direktīvu 91/494/EEK par dzīvnieku veselības nosacījumiem, kas reglamentē Kopienas iekšējo tirdzniecību ar svaigu mājputnu gaļu un tās importu no trešām valstīm
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 37. pantu,
ņemot vērā Komisijas priekšlikumu [1],
ņemot vērā Eiropas Parlamenta atzinumu [2],
ņemot vērā Ekonomikas un sociālo lietu komitejas atzinumu [3],
tā kā:
(1) Padomes 1991. gada 26. jūnija Direktīvas 91/494/EEK par dzīvnieku veselības nosacījumiem, kas reglamentē Kopienas iekšējo tirdzniecību ar svaigu mājputnu gaļu un tās importu no trešām valstīm [4], 3.A panta 1. punktā izklāstīti noteikumi par to, kā pret Ņūkāslas slimību vakcinējami mājputni, no kuriem iegūst gaļu, kas paredzēta dalībvalstīm vai dalībvalstu reģioniem, un kuru statuss atzīts saskaņā ar 12. panta 2. punktu Padomes 1990. gada 15. oktobra Direktīvā 90/539/EEK par dzīvnieku veselības nosacījumiem, kas reglamentē Kopienas iekšējo tirdzniecību ar mājputniem un inkubējamām olām un to importu no trešām valstīm [5].
(2) Komisijas 1993. gada 8. februāra Lēmumu 93/152/EEK, kas nosaka kritērijus vakcīnām, kuras lietojamas pret Ņūkāslas slimību sistemātiskās vakcinācijas programmās [6], piemēro no 1995. gada 1. janvāra.
(3) Tādēļ lietderīgi grozīt Direktīvu 91/494/EEK, un jo īpaši tās 3.A pantu.
(4) Ir lietderīgi grozīt tirdzniecības noteikumus, ko piemēro trešām valstīm, iekļaujot iespēju izstrādāt papildu noteikumus attiecībā uz mājputnu gaļas importu, kas nodrošinātu tādas dzīvnieku veselības garantijas, kuras ir vismaz līdzvērtīgas tām, kas noteiktas Direktīvas 91/494/EEK II nodaļā.
(5) Turklāt lietderīgi grozīt Direktīvu 91/494/EEK nolūkā ievērot Padomes 1999. gada 28. jūnija Lēmumu 1999/468/EK, kas nosaka kārtību, kādā īstenojamas Komisijai piešķirtās izpildpilnvaras [7];
IR PIEŅĒMUSI ŠO DIREKTĪVU:
1. pants
Direktīvu 91/494/EEK ar šo pantu groza šādi.
1. Direktīvas 3.A panta 1. punktu aizstāj ar šādu tekstu:
"1) Turēts Kopienas teritorijā kopš izšķilšanās vai ievests no trešām valstīm saskaņā ar Direktīvas 90/539/EEK III nodaļas prasībām."
2. Svītro 3.A. panta 6. punktu.
3. Iekļauj šādu pantu:
"14.a pants
Neatkarīgi no 8., 10., 11., 12., 13. un 14. panta Komisija var saskaņā ar 18. pantā izklāstīto kārtību nolemt atļaut katrā atsevišķā gadījumā ievest svaigu mājputnu gaļu no trešām valstīm, ja šāds imports neatbilst 8., 10., 11., 12., 13. un 14. pantam. Vienlaicīgi un tajā pat kārtībā izstrādā sīki izstrādātus šādas importēšanas noteikumus. Tie nodrošina dzīvnieku veselības garantijas, kas ir vismaz līdzvērtīgas tām, kas noteiktas šīs Direktīvas II nodaļā."
4. Direktīvas 17. pantu aizstāj ar šādu:
"17. pants
1. Komisijai palīdz ar Lēmumu 68/361/EEK [8] nodibināta Pastāvīgā veterinārijas komiteja, kas sastāv no dalībvalstu pārstāvjiem un kuras priekšsēdētājs ir Komisijas pārstāvis.
2. Komisijas pārstāvis iesniedz Komitejai veicamo pasākumu projektu. Komiteja sniedz savu atzinumu par šo projektu laikā, kuru priekšsēdētājs nosaka atkarībā no jautājuma steidzamības. Atzinumu sniedz ar balsu vairākumu, kā Līguma 205. panta 2. punktā noteikts attiecībā uz lēmumiem, kuri Padomei jāpieņem pēc Komisijas priekšlikuma. Dalībvalstu pārstāvju balsis komitejā vērtē, kā noteikts minētajā pantā. Priekšsēdētājs nebalso.
3. Komisija pieņem paredzētos pasākumus, ja tie saskan ar komitejas atzinumu.
4. Ja paredzētie pasākumi nesaskan ar komitejas atzinumu vai ja atzinums nav sniegts, Komisija tūlīt iesniedz Padomei priekšlikumu, kas attiecas uz veicamajiem pasākumiem.
5. Padome ar kvalificētu vairākumu pieņem lēmumu par priekšlikumu 15 dienu laikā kopš tā saņemšanas.
Ja šajā laikā Padome ar kvalificētu vairākumu norāda uz to, ka tā iebilst pret priekšlikumu, Komisija to pārskata. Tā var iesniegt Padomei grozītu priekšlikumu, atkārtoti iesniegt to pašu priekšlikumu vai iesniegt tiesību aktu projektu, pamatojoties uz Līgumu.
Ja Padome noteiktajā termiņā nav pieņēmusi priekšlikuma ieviešanas pasākumus vai nav norādījusi uz saviem iebildumiem pret tiem, Komisija tos pieņem."
5. Ar šādu tekstu aizstāj 18. pantu:
"18. pants
1. Komisijai palīdz ar Lēmumu 68/361/EEK nodibināta Pastāvīgā veterinārijas komiteja, kas sastāv no dalībvalstu pārstāvjiem un kuras priekšsēdētājs ir Komisijas pārstāvis.
2. Komisijas pārstāvis iesniedz Komitejai veicamo pasākumu projektu. Komiteja sniedz savu atzinumu par šo projektu laikā, kuru priekšsēdētājs nosaka atkarībā no jautājuma steidzamības. Par lēmumiem, ko Padomei jāpieņem pēc Komisijas priekšlikuma, atzinumu sniedz ar Līguma 205. panta 2. punktā noteikto balsu vairākumu. Dalībvalstu pārstāvju balsis komitejā vērtē, kā noteikts minētajā pantā. Priekšsēdētājs nebalso.
3. Komisija pieņem paredzētos pasākumus, ja tie saskan ar komitejas atzinumu.
4. Ja paredzētie pasākumi nesaskan ar komitejas atzinumu vai ja atzinums nav sniegts, Komisija tūlīt iesniedz Padomei priekšlikumu, kas attiecas uz veicamajiem pasākumiem.
5. Padome ar kvalificētu vairākumu pieņem lēmumu par priekšlikumu trīs mēnešu laikā kopš tā saņemšanas.
Ja šajā laikā Padome ar kvalificētu vairākumu norāda uz to, ka tā iebilst pret priekšlikumu, Komisija to pārskata. Tā var iesniegt Padomei grozītu priekšlikumu, atkārtoti iesniegt to pašu priekšlikumu vai iesniegt tiesību aktu projektu, pamatojoties uz Līgumu.
Ja Padome noteiktajā termiņā nav pieņēmusi priekšlikuma ieviešanas pasākumus vai nav norādījusi uz saviem iebildumiem, Komisija tos pieņem."
6. Pielikumu svītro.
2. pants
1. Dalībvalstīs stājas spēkā normatīvie un administratīvie akti, kas vajadzīgi, lai līdz 2000. gada 1. jūlijam izpildītu šīs direktīvas prasības. Dalībvalstis par to tūlīt informē Komisiju.
Kad dalībvalstis pieņem šos pasākumus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka metodes, kā izdarāmas šādas atsauces.
2. Dalībvalstis dara Komisijai zināmus to tiesību aktu svarīgākos noteikumus, ko tās pieņēmušas jomā, ko reglamentē šī direktīva.
3. pants
Šī direktīva stājas spēkā tās publicēšanas dienā Eiropas Kopienu Oficiālajā Vēstnesī.
4. pants
Šī direktīva ir adresēta dalībvalstīm.
Briselē, 1999. gada 15. novembrī

Labels: 3
17
5